ရေသည်ပြဇာတ်

မေးခွန်း: ရေသည်ပြဇာတ်မှ ဥဒယမင်းကြီး၏ စိတ်ထားကို သုံးသပ်တင်ပြပါ။
အဖြေ: စာဆိုဦးပုည၏ ရေသည်ပြဇာတ်တွင် ဥဒယမင်းကြီးသည် အဓိကကျသော ဇာတ်ဆောင်တစ်ဦး ဖြစ်ပါသည်။
ဥဒယမင်းကြီးအား ဘုရားလောင်းဇာတ်ဆောင်အဖြစ် ဖန်တီးထားသောကြောင့် ဥဒယမင်းကြီး၏ စိတ်နေစိတ်ထားများမှာ
မြင့်မြတ်သော၊ ဖြူစင်သော်၊ သည်းခံခွင့်လွှတ်တတ်သော၊ သနားတတ်သော မဟာကရုဏာရှင်အဖြစ် တွေ့ရပါသည်။
ဥဒယမင်းကြီးသည် နေမွန်းတည့်ချိန်တွင် ဥကင်နန်းမြင့်ပေါ်မှနေ၍ ရွှေမှန်ပြောင်းတော်ဖြင့် ရွေးတော်ယူ
တံခါး၏အပြင်ဘက်သို့ ရှုစားတော်မူလိုက်ရာ လူတစ်ယောက်သည် မီးကဲ့သို့ ရဲရဲနီနေသော သဲပူပြင်ပေါ်တွင်
ပြေးလွှားနေသည်မှာ ထူးခြားလွန်းလှသဖြင့် သိလိုစိတ်ပြင်းပြလာပေသည်။ ထို့ကြောင့် ပြေးနေသောလုလင်
မဝေးခင်တွင် ရှေ့တော်သို့သွင်းခဲကြရန် မှူးမတ်များအား မိန့်ဆိုပါသည်။ ဤသည်ကို ကြည်၍ ဥဒယမင်းကြီးသည်
တိုင်းသူပြည်သားတစ်ဦး၏ ကိစ္စ၊ သူတစ်ပါးကိစ္စကို စိတ်ဝင်စားတတ်သည့် စိတ်ထားကို သိသာစေပါသည်။
ရေသည်ယောက်ျားက မိမိရေရောင်းလုပ်စာဖြစ်သော ငွေလေးရွေးအား သွားယူခြင်းဖြစ်ကြောင်း
လျှောက်တင်သောအခါတွင် မင်းကြီးက သနားစိတ်ဝင်ကာ ငွေတစ်ပဲပေ၍ ငွေလေးရွေးအားသွားမယူ ရန်
တားမြစ်ပါသည်။ သို့သော်လည်း ရေသည်ယောက်ျားက မင်းကြီးပေးသော ငွေကိုလည်းယူမည်။ မိမိစုဆောင်းထားသော
ငွေလေးရွေးကိုလည်း သွားယူဦးမည်ဟု ပြောနေသောကြောင့် တစ်မူးတစ်မတ်မှသည် တစ်ရာ၊ တစ်ကုဋေအထိ


အဆင့်ဆင့်တိုးကာ ချီးမြှင့် ပေးလေသည်။ နေပူကြီးထဲတွင် ပြေးလွှားနေရသည်ကို သနားလွန်းသောကြောင့်
ထိုသို့အဆင့်ဆင်တိုး၍ ချီမြှင့် ပေးနေသည်မှာ ဥဒယမင်းကြီး၏ တစ်ဖက်သားအပေါ် သနားတတ်သည့် စိတ်ထားပင်
ဖြစ်ပါသည်။
ရေသည်ယောက်ျားသည် ဥဒယမင်းကြီးက ထိုသို့အဆင့်ဆင့်တိုးကာ ချီးမြှင်နေသည့်တိုင် မိမိ၏
ချွေးနှဲစာဖြစ်သော ငွေလေးရွေးကို တပ်မက်စွဲလမ်းနေသေးသည့်အတွက် သနားကရုဏာ လွန်ကဲ လွန်းသော
ဥဒယမင်းကြီးမှာ ရေသည်ယောက်ျားအား အိမ်ရှေ့မင်းအရာ စည်းစိမ်ကြီးကို ပေးအပ်ပါ တော့သည်။
ဥဒယမင်းကြီးသည် ရေသည်ယောက်အား တိုင်းပြည်တစ်ဝက်နှင့်အတူ အိမ်ရှေ့ဥပရာဇာ အခွင့်အာဏာကို
လွှဲအပ်ပေးလိုက်ပါသည်။ ဆင်းရဲသားတစ်ဦးကိုပင် အိမ်ရှေ့မင်း စည်းစိမ်ချမ်းသာကို လွှဲအပ်ပေးလိုက်သည်မှာ
ဥဒယမင်းကြီး၏ စေတနာထက်သန်ရက်ရောသော စိတ်ထားပင် ဖြစ်ပါသည်။
ဥဒယမင်းကြီးသည် တစ်ဖက်သားအား အလွယ်တကူ ယုံကြည်တတ်သော စိတ်ထားရှိသူလည်း ဖြစ်ပါသည်။
ဥယျာဉ်တော်ထဲတွင် မောင်းမမိဿံအခြွေအရံတို့ မိမိအလိုရှိရာနေရာသို့သွားနေကြစဉ် ဥဒယမင်းကြီးသည် အိမ်ရှေ့မင်း၏
ပေါင်ကို ခေါင်းအုံးသဖွယ်ပြုကာ ပေါင်ပေါ်၌ နှစ်ခြိုက်စွာ အိပ်ပျော်သွားခဲ့ပါသည်။ မိမိမြှောက်တင်ချီးမြှင့်ထား
သူအား ယုံကြည်စိတ်ချစွာ အိပ်ပျော်သွားခြင်း ဖြစ်သောကြောင့် တစ်ဖက်သားအပေါ် ယုံကြည်တတ်သောစိတ်ထားကို
သိသာထင်ရှားစေပါသည်။
အိမ်ရှေ့မင်းသည် ဥဒယမင်းကြီးအား သုံးကြိမ်သုံးခါသတ်ရန်ကြံစည်ပြီး သုံးကြိမ်သုံးခါ နောင်တရကာ
စိတ်ကောင်း၊ စိတ်ယုတ်တို့ ဒွန်တွဲလွန်ဆွဲ အားပြိုင်ခဲ့ပါသည်။ အဆုံးတွင် စိတ်ကောင်းက အနိုင်ရကာ
ဥဒယမင်းကြီးကို အိပ်ပျော်ရာမှနှိုးပြီး ဝန်ချတောင်းပန်ပါသည်။ မိမိကြံစည်ခဲ့ သမျှ ခွင့်လွှတ်ပါရန် အိမ်ရှေ့မင်းက
တောင်းပန်သောအခါ ဥဒယမင်းကြီးက ခွင့်လွှတ်သည်းခံရုံသာမက မင်းစည်းစိမ်ကို လိုချင်လျှင် မိမိနေရာတွင်
အုပ်ချုပ်ခွင့်ပြုမည်ဖြစ်ကြောင်း မိန့်ဆိုလိုက်သည်အထိ သူတစ်ပါးအပေါ် သည်းခံခွင့်လွှတ်သော စိတ်ထားကို
သိရှိရပါသည်။
ထိုမျှသာမက ဥဒယမင်းကြီးက မိမိ၏ဦးခေါင်း၊ အသည်းနှလုံးတို့ကို တောင်းခံသူရှိပါက ဦးခေါင်းဖြတ်၊
အသည်းနှလုံးထုတ်၍ပင် ပေးလှူဝံ့ပါကြောင်း၊ မိမိအသက်ကို သတ်မည်ဆိုလျှင်လည်း အသတ်ခံဝံ့ပါကြောင်း၊
တိုင်းပြည်တစ်ခုလုံးကို လွှဲအပ်ပေးရန် ဝန်မလေးပါကြောင်း မိန့်ဆိုပုံကိုကြည်ပါက သဘောထားကြီးလွန်းသော
မြင့်မြတ်သည့်စိတ်ထား၊ ဘုရားလောင်းပါရမီရှင်စိတ်ထားတို့ကို သိသာစေပါသည်။
ထို့ကြောင့် ဥဒယမင်းကြီးသည် တိုင်းသူပြည်သားတစ်ဦး၏ ကိစ္စကို စိတ်ဝင်စားတတ်သော၊ သနားတတ်သော၊
စေတနာ ထက်သန်သော၊ ယုံကြည်တတ်သော၊ သည်းခံခွင့်လွှတ်တတ်သော၊ သဘောထားကြီးသော စသည့်
စိတ်ထားများဖြင့် မြင်မြတ် ဖြူစင်သည့် သူတော်ကောင်းတစ်ဦးဖြစ်ကြောင်း လေ့လာသိရှိရပါသည်။